’’የግብጽ አዲስ ሀሳብ የድርድር ጭብጥ የለውም‘ ፕሮፌሰር ያዕቆብ አርሳኖ
አዲስ አበባ፡- ‹‹ግብጽ በድርድር ስም በቅርቡ ያቀረበችው ‹አዲስ ሀሳብ› የድርድር ጭብጥ የለውም›› ሲሉ በአዲስ አበባ ዩኒቨርሲቲ የፖለቲካል ሳይንስና ዓለም አቀፍ ግንኙነት ትምህርት ክፍል ፕሮፌሰርና የውሃ ፖለቲካ ተመራማሪ ፕሮፌሰር ያዕቆብ አርሳኖ አስታወቁ።የታላቁ ህዳሴ ግድብ ግንባታን በማጠናቀቅ ለልማት ማዋልን ዋና ጉዳይ አድርጎ መስራቱም መዘንጋት እንደሌለበት ገለጹ።ፕሮፌሰር ያዕቆብ በተለይ ከአዲስ ዘመን ጋር ባደረጉት ቃለ ምልልስ እንዳሉት፤ ግብጽ ከግድቡ አሞላልና አለቃቀቅ ጋር በተያያዘ በቅርቡ ይዛ የቀረበችው ‹‹አዲስ›› ሀሳብ በአንድ ወይም በሌላ መልኩ የተለመደ ነው።‹‹የግብጽ ሀሳብ
በህዳሴ ግድብ ግንባታ
ላይ የሚያስከትለው የረባ
ተጽእኖ ይኖራል ብዬ
አላስብም›› ያሉት ፕሮፌሰሩ፣
ኢትዮጵያም ሱዳንም የአሁኑን የግብጽ ሀሳብ ያልተቀበሉበት ምክንያት ሀሳቡ የድርድር ጭብጥ የሌለው መሆኑን በጥብቅ በመገንዘባቸው ይመስለኛል ሲሉ ተናግረዋል።የሀሳቡ ዓላማ በኢትዮጵያ ላይ ያልተገባ ጫና በመፍጠር የግድቡ ሥራ እንዲስተጓጎል ማድረግ መሆኑን አመልክተው፣ የግብጽ መሪዎች ‹‹አዲስ ሀሳብ አቅርበናል፤ ኢትዮጵያ ግን ተቃውማናለች›› በማለት በመጀመሪያ ደረጃ የግብጽን ሕዝብ መንግሥታቸው ለተያያዘው የሸፍጥ ፖለቲካ ደጋፊ አድርጎ ለማስተባበር፤ ከዚያም ተጽእኖ ፈጣሪ ለሆኑ ሌሎች መንግሥታትና በተለይም የግብጽ ደጋፊ ለሆኑ መንግሥታትና ሌሎች ወገኖች አሳሳች ጩኸት ለማሰማት ያደረጉት ነው ብለዋል።የግብጽ ወገን የኢትዮጵያ ህዳሴ ግድብ ግንባታ ሊቆም የማይችል መሆኑን በደንብ እንደሚገነዘብ ጠቅሰው፣ ዋናው ጉዳይ አሁን በሥልጣን ላይ ያለው የግብጽ አገዛዝ የውስጥ የፖለቲካ ተቃውሞን ወደ ውጭ የፖለቲካ ጉዳይ እንዲያተኩር ማድረግ መሆኑ ጭምር ግንዛቤ ሊያዝበት እንደሚገባ አመልክተዋል።እንደ ፕሮፌሰሩ ገለጻ፤
ግድቡ በታችኞቹ የተፋሰሱ ሀገሮች ላይ የጎላ ጉዳት እንደማያስከትል በተደጋጋሚ በጥናትና በምርምር ተረጋግጧል።የግብጽ አማራጭ መሆን ያለበት የኢትዮጵያን የልማት እርምጃ ማደናቀፍ ሳይሆን በጥሩ ጉርብትናና በበጎ አስተሳሰብ መርህ በተለይ በኢትዮጵያ ድንበር ተሻጋሪ ወንዞች ላይ ትብብርን እና የጋራ ልማትን ማጠናከር ነው።ግብጽን ለዘለቄታው የሚያዋጣትም ይህ ብቻ ነው።ፕሮፌሰር ያዕቆብ የግድቡ ግንባታ የኢትዮጵያን ብሔራዊ ጥቅም መሠረት ባደረገ መልኩ እየተካሄደ መሆኑን ጠቅሰው፣ የግድቡን ሥራ መቀጠል እና ማጠናቀቅ የግድ መሆኑን ተናግረዋል።‹‹እስከ አሁንም ድረስ የኢትዮጵያ የአባይ ልማት ጉዳይ በግብጽ በጎ ፈቃድ ላይ ተመሰርቶ አያወቅም።ወደፊትም እንዲሁ ነው።›› ያሉት ፕሮፌሰሩ፣ ይልቁንስ የውስጥ ተግዳሮቶችን በፍጥነት እና በትጋት በመቋቋም ግንባታው ተጠናቅቆ ለልማት እንዲውል የማድረጉን ጉዳይ ዋና ሥራ መሆኑ መዘንጋት የለበትም ብለዋል።አዲስ ዘመን መስከረም 13/2012ሀይሉ ሣህለድንግል